
[bookmark: TextBodyBegin]Európsky parlament,
–	so zreteľom na žiadosť o zbavenie Jany Nagyovej imunity z 1. júla 2024, ktorú podal Vrchný súd v Prahe v súvislosti s trestným konaním prebiehajúcim na tomto súde v štádiu odvolacieho konania pod referenčným číslom 3 To 34/2024 a ktorá bola oznámená na plenárnej schôdzi 19. júla 2024,
–	po vypočutí Jany Nagyovej 29. januára 2025 v súlade s článkom 9 ods. 6 rokovacieho poriadku,
–	so zreteľom na články 8 a 9 Protokolu č. 7 o výsadách a imunitách Európskej únie, ako aj na článok 6 ods. 2 Aktu z 20. septembra 1976 o priamych a všeobecných voľbách poslancov Európskeho parlamentu,
–	so zreteľom na rozsudky Súdneho dvora Európskej únie z 21. októbra 2008, 19. marca 2010, 6. septembra 2011, 17. januára 2013, 19. decembra 2019 a 5. júla 2023[footnoteRef:1], [1:  	Rozsudok Súdneho dvora z 21. októbra 2008, Marra/De Gregorio a Clemente, C-200/07 a C-201/07, ECLI:EU:C:2008:579; rozsudok Všeobecného súdu z 19. marca 2010, Gollnisch/Parlament, T-42/06, ECLI:EU:T:2010:102; rozsudok Súdneho dvora zo 6. septembra 2011, Patriciello, C-163/10, ECLI: EU:C:2011:543; rozsudok Všeobecného súdu zo 17. januára 2013, Gollnisch/Parlament, T-346/11 a T-347/11, ECLI:EU:T:2013:23; rozsudok Súdneho dvora z 19. decembra 2019, Junqueras Vies, C-502/19, ECLI:EU:C:2019:1115; rozsudok Všeobecného súdu z 5. júla 2023, Puigdemont i Casamajó a iní/Parlament, T-272/21, ECLI:EU:T:2023:373.] 

–	so zreteľom na článok 27 Ústavy Českej republiky a § l0 ods. 1 zákona č. 141/1961 Z. z. o trestnom konaní súdnom (Trestný poriadok Českej republiky),
–	so zreteľom na článok 5 ods. 2, článok 6 ods. 1 a článok 9 rokovacieho poriadku,
[bookmark: _GoBack]–	so zreteľom na správu Výboru pre právne veci (A10-0029/2025),
A.	keďže 1. júla 2024 Vrchný súd v Prahe podal žiadosť o zbavenie Jany Nagyovej, poslankyne Európskeho parlamentu zvolenej v Českej republike, imunity s cieľom pokračovať v trestnom konaní, ktoré na ňom v súčasnosti prebieha v štádiu odvolacieho konania, vo veci obvinenia zo spáchania trestného činu subvenčného podvodu podľa § 212 ods. 1 a § 212 ods. 6 písm. a) a trestného činu poškodenia finančných záujmov Európskej únie podľa § 260 ods. 1 a 5 zákona č. 40/2009 Z. z. (Trestný zákonník Českej republiky);
B.	keďže trestné konanie proti Jane Nagyovej sa vedie na základe obžaloby Mestskej prokuratúry v Prahe z 21. marca 2022 za skutok, ktorý údajne spáchala spoločne so spoluobvinenou osobou, a to z dôvodu, že ako osoba s odborným zameraním na granty Únie a v období od 17. januára 2008 do 5. januára 2010 ako podpredsedníčka predstavenstva českej spoločnosti požiadala o grant, pričom si bola vedomá toho, že táto spoločnosť naň nemala nárok, a poskytla nepravdivé informácie o tom, že spoločnosť je malý podnik a nezávislý podnik;
C.	keďže účelom poslaneckej imunity je chrániť Európsky parlament a jeho poslancov pred súdnymi konaniami v súvislosti s činnosťami vykonávanými pri výkone poslaneckých povinností, ktoré nemožno oddeliť od týchto povinností;
D.	keďže podozrenia z trestných činov sa netýkajú vyjadreného názoru alebo hlasovania poslanca pri výkone funkcie poslanca Európskeho parlamentu v zmysle článku 8 Protokolu č. 7 o výsadách a imunitách Európskej únie;
E.	keďže v článku 9 prvom odseku písm. a) Protokolu č. 7 o výsadách a imunitách Európskej únie sa stanovuje, že poslanci Európskeho parlamentu požívajú na území ich vlastného štátu imunitu priznanú členom ich parlamentu;
F.	keďže v článku 27 ods. 4 Ústavy Českej republiky sa stanovuje, že poslanci a senátori nemôžu byť trestne stíhaní bez súhlasu komory, ktorej sú členom, a že ak táto komora odoprie súhlas, takéto trestné stíhanie je počas trvania ich mandátu vylúčené;
G.	keďže v tomto prípade Európsky parlament nenašiel žiadne dôkazy o fumus persecutionis, teda o skutkových okolnostiach, ktoré by naznačovali, že uvedené trestné stíhanie bolo začaté s úmyslom poškodiť politickú činnosť poslankyne, a tým Európsky parlament;
H.	keďže na jednej strane Európsky parlament nemožno považovať za súd a na druhej strane poslanec nemôže byť v súvislosti s postupom zbavenia imunity považovaný za „obvineného“[footnoteRef:2]; [2:  	Rozsudok Všeobecného súdu z 30. apríla 2019, Briois/Parlament, T-214/18, ECLI:EU:T:2019:266.] 

1.	rozhodol zbaviť Janu Nagyovú imunity;
2.	poveruje svoju predsedníčku, aby bezodkladne postúpila toto rozhodnutie a správu gestorského výboru príslušnému orgánu Českej republiky a Jane Nagyovej.

